Κώστας Αντετοκούνμπο

Πρώτα χρόνια

Γεννήθηκε στην Αθήνα και μεγάλωσε στα Σεπόλια. Ως νεαρός, άρχισε να παίζει μπάσκετ στις ακαδημίες του Φιλαθλητικού Ζωγράφου.

Σταδιοδρομία στο λύκειο

Αφού ο μεγαλύτερος αδελφός του Γιάννης, επιλέχθηκε από τους Μιλγουόκι Μπακς, στο NBA ντραφτ 2013, ο Κώστας, μαζί με τους γονείς του και τον μικρότερο αδελφό του, Αλέξη, μετακόμισε στο Μιλγουόκι. Παρακολούθησε το λύκειο Ντομίνικαν, στο Γουάιτφις Μπέι του Ουισκόνσιν, όπου έπαιξε μπάσκετ λυκείου, κατά τη διάρκεια της πρωτοετούς και δευτεροετούς χρονιάς του. Ως δευτεροετής, οδήγησε την ομάδα του στην κατάκτηση του πολιτειακού πρωταθλήματος.

Σταδιοδρομία στο κολέγιο

Μετά το λύκειο προχώρησε για να παίξει κολεγιακό μπάσκετ στο Πανεπιστήμιο του Ντέιτον. Τη σεζόν 2016-17, την πρώτη του με τους Φλάιερς, έμεινε red-shirted, αφού θεωρήθηκε ως «μερικώς προκριθέντας», λόγω του ότι είχε περάσει τα πρώτα δύο χρόνια του λυκείου στην Ελλάδα. Έκανε το ντεμπούτο του τη σεζόν 2017-18, έχοντας κατά μέσο όρο 5,2 πόντους, 2,9 ριμπάουντ, 0,4 ασίστ, 0,2 κλεψίματα και 1,1 μπλοκ ανά παιχνίδι, σε 15,1 λεπτά ανά παιχνίδι.

Επαγγελματική σταδιοδρομία

Στις 22 Μαρτίου 2018 δηλώθηκε για το NBA ντραφτ 2018. Αργότερα θα δήλωνε, ότι σκόπευε να προχωρήσει ως επαγγελματίας στο ντραφτ εκείνο το έτος. Στις 4 Μαΐου 2018, θα είναι ένας από τους 69 παίκτες, αριθμός ρεκόρ, που θα μπουν στο NBA Draft Combine. Σχεδιάστηκε να είναι επιλογή του δεύτερου γύρου, παρόμοια με τον μεγαλύτερο αδελφό του Θανάση, λόγω της έλλειψης αξιοσημείωτης προόδου στην πρωτοετή κολεγιακή σεζόν. Τελικώς, θα ήταν η τελευταία επιλογή του ντραφτ 2018, αφού επιλέχθηκε από τους Φιλαδέλφεια 76ερς, μόνο για να ανταλλαχθεί αμέσως στους Ντάλας Μάβερικς.  Στις 13 Ιουλίου, υπέγραψε συμβόλαιο two-way. Σε όλη τη διάρκεια του συμβολαίου, θα μοιράσει το χρόνο παιχνιδιού του, μεταξύ των Μάβερικς και της θυγατρικής της στην NBA G League, τους Τέξας Λέτζεντς. Έκανε το ντεμπούτο του στο NBA στις 20 Μαρτίου 2019, στην ήττα με 118-126 από τους Πόρτλαντ Τρέιλ Μπλέιζερς.

Σταδιοδρομία με την Εθνική ομάδα

Αγωνίστηκε με την Εθνική Νέων. Έπαιξε στη Β κατηγορία του Ευρωπαϊκού Πρωταθλήματος κάτω των 20 του 2016, όπου κέρδισε το χάλκινο μετάλλιο. Κατά τη διάρκεια της διοργάνωσης, είχε κατά μέσο όρο 1,3 πόντους, 1,8 ριμπάουντ και 0,3 ασίστ ανά παιχνίδι.
Επιλέχθηκε στην προεπιλογή της Εθνικής Ελλάδας για το Παγκόσμιο Κύπελλο του 2019.

Προσωπική ζωή

Γεννήθηκε στην Αθήνα από Νιγηριανούς γονείς. Έγινε επισήμως Έλληνας πολίτης το 2016. Επιπλέον, μαζί με τον μικρότερο αδερφό του, Αλέξη, έχει διαβατήριο της Νιγηρίας, το οποίο του παραχωρήθηκε τον Ιούνιο του 2013, ώστε να αποκτήσει βίζα και να του επιτραπεί να εισέλθει νομίμως στις Ηνωμένες Πολιτείες.
Ο πατέρας του, ο Τσαρλς, ήταν πρώην ποδοσφαιριστής στη Νιγηρία, ενώ η μητέρα του, η Βερόνικα, ήταν αθλήτρια του άλματος εις ύψος. Ο Τσαρλς πέθανε το Σεπτέμβριο του 2017, σε ηλικία 54 ετών.  Ο μεγαλύτερος αδελφός του, Φράνσις, είναι επίσης επαγγελματίας ποδοσφαιριστής. Είναι νεότερος αδερφός του παίκτη του ΝΒΑ Γιάννη και του πρώην παίκτη του ΝΒΑ, Θανάση. Ο Θανάσης παίζει σήμερα στην Ευρωλίγκα. Είναι επίσης ο μεγαλύτερος αδελφός του Αλέξη. Ως νεαρός, ο Κώστας αναπτύχθηκε στις ακαδημίες του Φιλαθλητικού, στην ίδια ομάδα όπου αναπτύχθηκαν οι μεγαλύτεροι του αδερφοί, Γιάννης και Θανάσης.